Р У С А Л И И

/детски поетичен мюзикъл/

Слиза над поля и друми

звездоброй от небосвод –

да сплете трева и шума

в русалийски хоровод…

Там играят русалии

в бяла роба и кривак,

гонят „ злата орисия”

със цървулки „на бос крак”.

 Русалии – „калушари”,

слънчев древен ритуал

от езичниците стари ,

дните наши доживял!...

„Калушари” – русалии,

огън жив от древността! –

в танца вечността спасили

за темел на мъдростта.

„Ай, Калуш!” – кънти земята,

звънкат шпори в житен клас.

„Златна питка „ за децата

се търкулва с меден глас.

Седнал сред кръстата нива ,

ситно свири чер щурец.

Една бяла самодива

кърми своя младенеец.

И заклина: „ Костенурки,

кукувичи вретена,

невестулкините хурки

и калинкини кросна,

да не тъкат, да не предат,

зелен росен да берат,

дяволии да не гледат

във герани и ведра!...”

Грошове в гърненце светят,

в дарове сребро звъни -

в черен русалийски петък

да ги пази от злини!...

В „русалия” лоша сряда,

да не стъпят в грешен път,

люлки и невести млади

„ на открито” да не спят!...

Във неделя „ русалия”

билките са божи дар!

Ходят хора „гайлелии”

за спасение и цяр –

по ливади и дъбрави ,

сред треви по дол и скат,

лек за болни и за здрави

в утрото да донесат!

Във неделя „русалия”

вярва болният човек –

за несретна орисия

ще намери нейде лек!

Ходи по пътеки прашни,

броди от зори до здрач

подир знака на „ваташин”-

русалийския водач,

край еленово поточе

върху билки да преспи,

трижди болест да прескочи

щом росата зароси!

Танцът вихри се безумно –

спира слънцето в захлас!

И нарича сладкодумно

русалия с ясен глас:

„ В наша стъпка русалийска

не ходете във зори!

Между орехови листи

злото нека изгори!

Не газете росна нива –

лудо биле никне там

и със було самодива

коня връзва „ на пайван!”

В извори не се къпете –

бесове се сбират в тях!

Във любов не се кълнете -

бягайте от змийски грях!”

Люто кълне самодива

„Русалийо, трижди клет!

Дете в люлка да не видиш,

да се скиташ без късмет!

Мен за булка да подириш,

незалюбен и недраг,

костите си да разтириш,

да изсъхнеш от мерак!”…

Русалийски танц и песни –

дивен, омагьосан свят! –

преизподнята разтресли,

тъмни сили да сломят!

„ Ай, Калуш! –земя обична,

богоравна със юнак!

„ Ай, Калуш!” – на гръд закичен

стародавен бащин знак!

Свирят русалии бели

под пелиновия скат.

Три слънца на друм са спрели

болния да възкресят!

И сияе, и ликува

златната ни старина

в русалийски ден, даруван

за бесмъртна бъднина!

 Красимира Орлоева